De klassiske røde brandhaner, som brandmændene bruger til at slukke ildebrande, bliver fremover et sjældent syn på de mindre veje i flere byer.

Når brandmænd rykker ud, har de i dag ofte vand nok med, og derfor bruger de slet ikke den røde hane.

Det betyder, at masser af vand ligger stille i de vandrør, der fører op til hanen, og når det har ligget der for længe, er der en risiko for, at det forurenes og blandes med det vand, du drikker.

Derfor er Østjyllands Brandvæsen nu i gang med at nedlægge brandhaner i både Skanderborg, Aarhus og Odder, fortæller projektchef Lone Mossin.

Brandhanerne er et levn fra fortiden. 99 procent af brandene slukker vi i dag med det vand, vi har med i vores brandbiler og tankvogne. Lone Mossin, projektchef, Østjyllands Brandvæsen

- Brandhanerne er et levn fra fortiden. 99 procent af brandene slukker vi i dag med det vand, vi har med i vores brandbiler og tankvogne. På den måde er rigtig mange brandhaner på de mindre veje og i villakvarterer blevet overflødige, siger Lone Mossin.

Kommuner skal tage ansvar

Fordi der er en risiko for, at drikkevandet bliver forurenet, skal kommunerne se at få fjernet de haner, som ikke bliver brugt, lyder det fra brancheorganisationen Danske Vandværker.

- Når en brandhane ikke bliver brugt, så står vandet jo stille. Risikoen ved det er, at der så kan samle sig bakterier, og i værste fald kan det påvirke drikkevandskvaliteten, siger direktør Susan Münster.

Men ikke alle kommuner lever op til deres ansvar, siger hun.

Når en brandhane ikke bliver brugt, så står vandet jo stille. Risikoen ved det er, at der så kan samle sig bakterier, og i værste fald kan det påvirke drikkevandskvaliteten. Susan Münster, direktør, Danske Vandværker

- Der er ingen tvivl om, at det er kommunernes ansvar, men i rigtig mange kommuner bliver det ikke prioriteret, siger Susan Münster.

En af de kommuner, som er i gang med at fjerne mange af de røde brandhaner, er Odder.

Her har politikerne netop afsat 1,7 millioner kroner, der skal bruges til at nedlægge i alt 112 kommunale brandhaner, fortæller Ole Pedersen fra Venstre, der er formand i Miljø-, Teknik- og Klimaudvalget.

- Det er for at højne sikkerheden for vores drikkevand rundt omkring i kommunen og for at undgå de stillestående blindgyder i vandrørene, siger han.

Bevarer haner i tæt bebyggelse

Odder Kommune bevarer 50-60 brandhaner, for ikke alle brandhaner skal fjernes. De kan stadig være vigtige, når der bor mange mennesker tæt sammen.

- Vi bevarer brandhanerne i tæt bebyggede områder og der, hvor vi har store drikkevandsledninger i jorden, så vi trods alt kan få fyldt vores brandbiler. Men de små overflødige haner sløjfer vi, så vi kan passe på vores drikkevand, siger Lone Mossin fra Østjyllands Brandvæsen.

Men beboere på villaveje skal ikke være bekymrede for, at brandhanen forsvinder fra kvarteret.